Magyar siker – Vadászlap
Kezdőlap»Hírek»Határon innen»Magyar siker
2015.06.08. Határon innen, Hírek
Szerdahelyi András Európa-bajnok lett a Galgamácsán megrendezett kontinensviadal nyílt kategóriájában.
A Pilisi Parkerdő Zrt. és a FITASC Magyarországi Korongvadász Szövetség rendezésében lezajlott nagyszabású verseny minden várakozást felülmúlt. Csodálatos természeti környezet, kitűnő időjárás, remek szervezés és káprázatos egyéni teljesítmények jellemezték mindvégig az Európa-bajnokságot. A harminc ország mintegy 740 lövőjének minden tudására szükség volt ahhoz, hogy eredményesen teljesíthessék a kijelölt pályákat és az egyenként összesen 200-200 korongot.
Szerdahelyi András az elmúlt években már számtalanszor bizonyította, hogy ott a helye a legnagyobbak között. Mi sem lehetne ennek jobb bizonyítéka, mint egy hazai rendezésű világversenyen elért győzelem. A végső sorrend és a dobogós helyek sorsa az utolsó pillanatig kérdéses volt, hiszen a sok nagyszerű lövő között csak minimális különbségek voltak. Egy korong ide, egy oda – folyamatosan változott a pillanatnyi állás, végig izgalmakat tartogatva versenyzőnek és szurkolónak egyaránt. Szerencsére a magyar lövő keze a meghatározó helyzetekben sem ingott meg, így megérdemelten állhatott a dobogó legfelső fokára. Szerdahelyi András a többszörös világbajnok brit George Digweed és a szintén a sportági elitbe tartozó francia Christophe Auvret előtt szerezte meg a címet és őrizte meg ezzel elsőségét Európa tetején a nyílt kategóriában.
A hivatalos végeredmények kategóriánként a www.fitasc.com oldalon tekinthetők meg.